b'\n_START_ARTICLE_\n\xc8\x98tefan H\xc4\x83l\xc4\x83l\xc4\x83u\n_START_SECTION_\nBiografie\n_START_PARAGRAPH_\n\xc8\x98tefan H\xc4\x83l\xc4\x83l\xc4\x83u s-a n\xc4\x83scut la 19 mai 1893 \xc3\xaen satul Dr\xc4\x83gote\xc8\x99ti, comuna F\xc3\xa2nt\xc3\xa2na Domneasc\xc4\x83 (actualmente Pruni\xc8\x99or), jude\xc8\x9bul Mehedin\xc8\x9bi. \xc8\x98tefan H\xc4\x83l\xc4\x83l\xc4\x83u a fost fiul lui Mihai H\xc4\x83l\xc4\x83l\xc4\x83u \xc8\x99i al Anic\xc4\x83i (n\xc4\x83scut\xc4\x83 Pantazescu), descenden\xc8\x9bi de mo\xc8\x99neni \xc3\xaempropriet\xc4\x83ri\xc8\x9bi de Mihai Viteazul._NEWLINE_Urmeaz\xc4\x83 primele 4 clase primare la \xc8\x99coala din sat, apoi se \xc3\xaenscrie la Liceul Traian din Turnu Severin. Dup\xc4\x83 terminarea liceului, urmeaz\xc4\x83 \xe2\x80\x9e\xc8\x98coala de ofi\xc8\x9beri de artilerie \xc8\x99i geniu\xe2\x80\x9d, ramur\xc4\x83 de elit\xc4\x83 a armatei, pe care o absolv\xc4\x83 \xc3\xaen 1915, iar \xc3\xaen 1916 este trimis ca t\xc3\xa2n\xc4\x83r sublocotenent \xc3\xaen luptele din nordul Olteniei (pe r\xc3\xa2ul Cerna), apoi pe frontul din Moldova, unde la M\xc4\x83r\xc4\x83\xc8\x99e\xc8\x99ti pierde degetul mare al m\xc3\xa2inii st\xc3\xa2ngi._NEWLINE_\xc3\x8en r\xc4\x83zboiul din 1916-1918 a primit o serie de decora\xc8\x9bii \xc8\x99i a fost avansat la excep\xc8\x9bional de la sublocotenent la locotenent \xc3\xaentr-un an. Au urmat diferite garnizoane \xe2\x80\x93 Timi\xc8\x99oara, Roman, B\xc4\x83l\xc8\x9bi, T\xc3\xa2rgu Jiu, Craiova. \xc3\x8en 1928 este trimis \xc3\xaen misiune \xc3\xaen Cehoslovacia. \xc3\x8en 1929 este avansat la gradul de maior. \xc3\x8en 1935 face parte din completul de judecat\xc4\x83 \xc3\xaen procesul Anei Pauker de la Craiova. \xc3\x8en 1938 devine locotenent-colonel, iar \xc3\xaen 1942 colonel. \xc3\x8en Craiova a activat \xc8\x99i ca profesor la \xe2\x80\x9e\xc8\x98coala preg\xc4\x83titoare de ofi\xc8\x9beri de rezerv\xc4\x83 de artilerie\xe2\x80\x9d, la specialitatea \xe2\x80\x9eTopografie militar\xc4\x83\xe2\x80\x9d, curs pe care l-a \xc8\x9binut peste 20 de ani \xc8\x99i a tip\xc4\x83rit \xc8\x99i manuale pentru studiul elevilor cu termen redus._NEWLINE_\xc3\x8en 1945 \xc8\x98coala de ofi\xc8\x9beri din Craiova s-a desfiin\xc8\x9bat \xc8\x99i a fost mutat la un centru de repara\xc8\x9bii al artileriei, iar la 1 iunie 1946 a fost scos la pensie pentru limit\xc4\x83 de v\xc3\xa2rst\xc4\x83. Intr\xc4\x83 \xc3\xaen Mi\xc8\x99carea Na\xc8\x9bional\xc4\x83 de Rezisten\xc8\x9b\xc4\x83 Oltenia (M.N.R.O.), activ\xc3\xa2nd \xc3\xaen comitetul director al\xc4\x83turi de generalul Ioan Carlaon\xc8\x9b \xc8\x99i colonelul doctor Gheorghe C\xc4\x83r\xc4\x83u\xc8\x99u._NEWLINE_\xc3\x8en 1948 i s-a suspendat pensia pe motiv c\xc4\x83 are via \xc8\x99i deci mijloace de \xc3\xaentre\xc8\x9binere, iar la 26 septembrie 1948 a fost arestat. Este condamnat prin sentin\xc8\x9ba Tribunalului Militar Craiova la 6 ani de \xc3\xaenchisoare pentru afiliere la o asocia\xc8\x9bie cu scopul de a schimba ordinea economic\xc4\x83 sau social\xc4\x83 din Rom\xc3\xa2nia. Locurile de deten\xc8\x9bie au fost Craiova, Aiud, Peninsula, Ocnele Mari._NEWLINE_La Aiud a stat \xc3\xaendelung singur \xc3\xaen celul\xc4\x83. Unul dintre deliciile c\xc4\x83l\xc4\x83ilor era s\xc4\x83 pun\xc4\x83 \xc3\xaen c\xc4\x83ma\xc8\x99a legat\xc4\x83 un \xc8\x99oarece \xc8\x99i o pisic\xc4\x83, ale c\xc4\x83ror r\xc4\x83zboi \xc8\x99i fug\xc4\x83 se petrecea pe pielea bie\xc8\x9bilor tor\xc8\x9biona\xc8\x9bi. Primirea pachetelor era anun\xc8\x9bat\xc4\x83 prin curier po\xc8\x99tal, dar nu de pu\xc8\x9bine ori acestea erau returnate f\xc4\x83r\xc4\x83 motiv. Aceste pachete de maximum 5\xc2\xa0kg, c\xc3\xa2nd erau primite, erau batjocorite de paznici la desfacere, amestec\xc3\xa2ndu-li-se cu r\xc4\x83utate marmelada cu sl\xc4\x83nina \xc8\x99i s\xc4\x83punul sau zah\xc4\x83rul cu praful contra puricilor._NEWLINE_De la Aiud, a fost trimis la Canal la celebra colonie \xe2\x80\x9ePeninsula\xe2\x80\x9d, la \xc8\x99antierul colonie de munc\xc4\x83 \xe2\x80\x9eValea Neagr\xc4\x83\xe2\x80\x9d. La Canal i s-a redeschis hernia f\xc4\x83cut\xc4\x83 pe front \xc8\x99i operat\xc4\x83 \xc3\xaen 1945 \xc8\x99i a fost operat pe viu. A avut un organism foarte rezistent \xc8\x99i un doctor foarte bun (tot dintre de\xc8\x9binu\xc8\x9bi), altfel nu sc\xc4\x83pa. A fost eliberat la 20 septembrie 1954. C\xc3\xa2nd s-a \xc3\xaentors acas\xc4\x83 avea doar 40 de kg, mai pu\xc8\x9bin de jum\xc4\x83tate din greutatea sa normal\xc4\x83. Dup\xc4\x83 o perioad\xc4\x83 de refacere relativ\xc4\x83, a reu\xc8\x99it s\xc4\x83 se angajeze paznic la Prodavicola \xc8\x99i la Parcul Bibescu. Ultimul serviciu l-a avut la Gherce\xc8\x99ti, tot paznic. Apoi a paralizat, urm\xc3\xa2nd o suferin\xc8\x9b\xc4\x83 de un an \xc8\x99i opt luni. Pensie n-a mai primit niciodat\xc4\x83._NEWLINE_A murit \xc3\xaen seara zilei de 9 februarie 1964.'